როდოსი (ქალაქი)
როდოსი (ბერძ. Ρόδος) — მთავარი ქალაქი და ყოფილი მუნიციპალიტეტი საბერძნეთის კუთვნილ დოდეკანესის კუნძულების კუნძულ როდოსზე. 2011 წლის მონაცემებით, მისი მოსახლეობა 53 709 ადამიანს შეადგენს. როდოსი ცნობილია ჯერ კიდევ ანტიკური ხანიდან, რადგან აქ მდებარეობდა მსოფლიოს შვიდი საოცრებიდან ერთ-ერთი - როდოსის კოლოსი. როდოსის ციტადელი, რომელიც ჯვაროსნებმა ააგეს, ერთ-ერთი საუკეთესოდ შემონახულია შუა საუკუნეების ევროპის ანალოგიურ ნაგებობებს შორის. 1988 წელს იუნესკომ იგი მსოფლიო მემკვიდრეობის სიაში შეიტანა. დღეს როდოსი საერთაშორისო ტურიზმის პოპულარულ დესტინაციას წარმოადგენს. ქალაქი როდოსი კუნძულის ჩრდილო-აღმოსავლეთ კიდეზე მდებარეობს და ჩრდილოეთიდან სამხრეთის მიმართულებით სამკუთხედის ფორმას იღებს. მიწის ფართობით, ის კუნძულის ყველაზე პატარა მუნიციპალიტეტია, მაგრამ მოსახლეობის რაოდენობით ყველაზე დიდი. ჩრდილოეთიდან ქალაქს ესაზღვრება ეგეოსის ზღვა, აღმოსავლეთით და დასავლეთით - ლალისოსის მუნიციპალიტეტი, სამხრეთით - კალიტეის მუნიციპალიტეტი. კუნძული როდოსი ევროპის, ახლო აღმოსავლეთისა და აფრიკის გზაჯვარედინზე მდებარეობს. სწორედ ამიტომ, კუნძულზე მრავალი უმთავრესი საზღვაო გზა გადიოდა, რამაც როდოსს საკმაოდ მდიდარი ისტორია დაუტოვა. როდოსი დასახლებულია ჯერ კიდევ ძვ. წ. 4000 წლიდან (ნეოლითის ხანა).